recursal/SuperWikiNEXT-32B huggingface dataset:
**मिलम** भारत के उत्तराखण्ड राज्य के पिथौरागढ़ जनपद की जोहार घाटी में भारत-चीन सीमा के समीप स्थित अंतिम ग्राम है। यह ग्राम ३० २६' के अक्षांशों तथा ८० ९' देशान्तरों पर समुद्र तल से ११४०० फीट ऊंचाई पर ऊंटा धुरा दर्रे से १३ मील की दूरी पर स्थित है। मिलम हिमनद से निकलने वाली गोरी नदी इसी ग्राम से होकर जौलजीबी की ओर बहती है, जहाँ इसका संगम काली गंगा से हो जाता है।

२०११ की भारत की जनगणना के अनुसार इस ग्राम की कुल जनसंख्या १३५, तथा साक्षरता दर ९७.०१% है। विषम भौगोलिक परिस्थितियों के कारण यहाँ लोग केवल ग्रीष्म ऋतु के समय ही निवास करते हैं। वर्ष १९०१ की जनगणना में इस ग्राम की जनसंख्या १७३३ थी, तथा तब यह अल्मोड़ा जनपद के सबसे बड़े ग्रामों में एक हुआ करता था। कुमाऊँ-तिब्बत व्यापार मार्ग पर स्थित होने के कारण यहां प्रमुखतः इस क्षेत्र में व्यापार करने वाले भोटिया व्यापारी ही रहा करते थे। मिलम से ऊंटाधुरा होते हुए तिब्बत के ज्ञानमा तथा गरतोक नगरों तक पहुंचा जा सकता था। १९६२ भारत-चीन युद्ध के बाद यह व्यापर समाप्त हो गया, और यहाँ के अधिकतर निवासी निचले क्षेत्रों को प्रवास कर गए।

सड़क मार्ग न होने के कारण यहाँ केवल पैदल ही पहुंचा जा सकता है। मिलम ग्राम की यात्रा मुनस्यारी से शुरू होती है, जहाँ अल्मोड़ा या पिथौरागढ़ से पहुंचा जा सकता है। लिलम, बुगडियार, रिलकोट, मारतोली, बुर्फू और बिल्जू इस यात्रा मार्ग पर पड़ने वाले अन्य ग्राम हैं। २००८ में मुनस्यारी से मिलम तक सड़क स्वीकृत हुई थी, जो वर्तमान में निर्माणाधीन है।

सन्दर्भ
-------

1. 1 2  "Imperial Gazetteer of India, Volume 17, page 342 -- Digital South Asia Library". *dsal.uchicago.edu*. मूल से 27 नवंबर 2018 को पुरालेखित. अभिगमन तिथि २७ नवम्बर २०१८.
2. ↑  "Milam Village Population - Munsiari - Pithoragarh, Uttarakhand". *www.census2011.co.in*. मूल से 27 नवंबर 2018 को पुरालेखित. अभिगमन तिथि २७ नवम्बर २०१८.
3. ↑  Pant, Shiva Darshan (1988). *The Social Economy of the Himalayans: Based on a Survey in the Kumaon Himalayas* (अंग्रेज़ी में). Mittal Publications. मूल से 2 अगस्त 2018 को पुरालेखित. अभिगमन तिथि 2 अगस्त 2018.
4. ↑  "सरक-सरक कर बन रही मिलम की सड़क". दैनिक जागरण. मूल से 27 नवंबर 2018 को पुरालेखित. अभिगमन तिथि २७ नवम्बर २०१८.
5. ↑  "धामा-मिलम सड़क निर्माण की राह में चट्टानें बनीं रोड़ा- Amarujala". अमर उजाला. मूल से 27 नवंबर 2018 को पुरालेखित. अभिगमन तिथि २७ नवम्बर २०१८.
लक्ष्मीचंद जैन का जन्म 1909 ईं में नौगाँव में हुआ। अंग्रेज़ी तथा संस्कृत में एम.ए. किया। कुछ दिनों तक दिल्ली के रेडियो केंद्र से संबद्ध रहे। इसके बाद साहू जैन औद्योगिक प्रतिष्ठान और भारतीय ज्ञानपीठ में रहते हुए, दिल्ली प्रकाशनों के संपादक तथा नियोजक के पद पर कार्य किया। वे ज्ञानपीठ द्वारा प्रकाशित 'ज्ञानोदय' मासिक पत्र के संपादक भी रहे। हिंदी के नये साहित्य के प्रकाशन तथा प्रसार में आपका योगदान महत्वपूर्ण है।

हिंदी के नये ढंग के गद्य-लेखकों में आपका नाम विशेष रूप से उल्लेखनीय है। कई नये प्रकार के गद्य-माध्यमों का भी आपने प्रयोग किया है। 'ज्ञानोदय' के अंकों में प्रकाशित 'जो वे स्वयं न कह पाए' इसी प्रकार की रचनाएँ हैं। विभिन्न लेखकों के सहयोग से प्रस्तुत धारावाहिक उपन्यास 'ग्यारह सपनों का देश' की नियोजना भी आपने की। स्फुट विषयों पर लिखे गए निबंधों के संकलन 'काग़ज़ की किश्तियाँ' (1958 ई.) तथा 'नए रंग, नए ढंग' (1961 ई.) शीर्षक से प्रकाशित आपकी प्रमुख कृतियाँ हैं।

सन्दर्भ
-------

1. ↑  वर्मा, धीरेन्द्र (१९८५). *हिन्दी साहित्य कोश भाग-२*. वाराणसी, भारत: ज्ञानमंडल लिमिटेड, वाराणसी, उ.प्र. पृ॰ 544. पाठ "editor: "की उपेक्षा की गयी (मदद); `|access-date=` दिए जाने पर `|url= भी दिया जाना चाहिए` (मदद)

* + - *

| * दे
* वा
* सं
**हिंदी के प्रमुख कथाकार व उपन्यासकार**  |
| --- |
| डाक्टर कन्हैयालाल नंदन  •  नरेन्द्र कोहली । प्रभाकर श्रोत्रिय । बनारसीदास । भूपेंद्र नाथ कौशिक "फ़िक्र"  •  भारतेंदु हरिश्चंद्र । यज्ञदत्त शर्मा । रघुवीर सहाय  •  राजेन्द्र सिंह बेदी  •  राजेन्द्र यादव । राही मासूम रज़ा । राहुल संकृत्यायन । लक्ष्मीकांत वर्मा । विनोद कुमार शुक्ल । विष्णु नागर । वीरेन्द्र जैन । वृंदावन लाल वर्मा । ज्ञान चतुर्वेदी |  |
**रामलाल चन्द्राकर** (3 जनवरी 1920 - 27 जून 2009) भारत के एक जुझारू स्वतंत्रता सेनानी एवं राजनेता थे। 

उनका जन्म ग्राम खौली, थाना खरोरा, जिला रायपुर में 3 जनवरी 1920 को हुआ था। बड़े भाई नरसिंग प्रसाद चन्द्राकर, दुर्गाप्रसाद सिरमौर के साथ राष्‍ट्रीय विद्यालय रायपुर में पढ़ते थे, वे कीकाभाई के दुकान पर पिकेटिंग में शामिल थे। सन् 1932 में वहाँ पुलिस द्वारा लाठी चार्ज करने पर उनका सिर फट गया तथा उन्हें गिरफ्तार कर महासमुंद के जंगल में छोड़ दिया उस वर्ष से उनकी पढ़ाई बंद हो गई।

सन् 1933 में गांधी जी रायपुर आये तो उनके दर्शनार्थ रामलाल जी ग्राम खौली से 34 कि.मी. की पदयात्रा कर शुक्ल भवन, रायपुर पहुंचे। गांधी जी को नजदीक से देखने सुनने के बाद देश भक्‍ति कि भावना जागृत हुई, प्रायमरी शिक्षा हुई थी आगे की पढ़ाई स्थगित हो गई। वे रायपुर में रहने लगे। डॉ.त्रेतानाथ तिवारी व नंदकुमार दानी के संपर्क में रहकर काम किया फिर कुरुद चले गए। वहां मिडिल 5वीं से 7वीं तक पढ़ाई की तब उन्हें मास्टरी की नौकरी मिल गई। जिसे उन्होंने नहीं किया। 

मिडिल शिक्षा उपरांत श्यामशंकर मिश्र प्रधान पाठक कुरुद (निवासी गिरसुल, देवभोग) के माध्यम से महंत लक्ष्मीनारायण दास के पास रायपुर पहुंचे। सन् 1938 में स्वयंसेवक के रूप में प्रवेश किया। 1942 में 'भारत छोड़ो आन्दोलन' राष्ट्रीय आंदोलन में भाग लेने सुचारू रूप से चलाने, प्रचार व प्रसार आदि में सन् 1944 तक सक्रिय रहे। रामलाल, मनोहर लाल श्रीवास्तव दोनों बाबूलाल शर्मा वैद्यराज सत्तीबाजार, रायपुर के मकान में रहते थे। दोनों मिलकर सैकलोस्टाइल, हिंदी टाइपराइटर को रखकर ब्रिटिश हुकूमत के खिलाफ प्रचार-प्रसार का कार्य करते थे। शहर का काम मनोहर लाल तथा जिले व जिले से बाहर के काम की जिम्मेदारी रामलाल की थी।

नन्दलाल तिवारी ग्राम दरबा, सेठ छोटे लाल ग्राम खट्टी, भगवान धर दीवान ग्राम तुमगांव, जीवन गिरजी ग्राम लभरा, जयदेव सतपथी तोषगाँव, बुधवा साव, लक्ष्मी लाल जैन व लालजी चन्द्राकर महासमुंद, लखनलाल गुप्ता आरंग, लक्ष्मीप्रसाद तिवारी बलौदाबाजार, चित्रकांत जायसवाल व चितले वकील बिलासपुर, द्वारिका नाथ तिवारी व नरसिंह प्रसाद अग्रवाल दुर्ग, जगतराम ग्राम बेलर, जुड़ावन दास वैष्णव ग्राम साहनी खार (सिहावा), भोपाल राव पवार व शिवरतन पूरी धमतरी आदि लोगों को प्रचार-प्रसार की सामग्री पहुँचाया करते थे।

2 अक्टूबर 1942 को कांग्रेस भवन में झंडा फहराने की योजना बनी जिम्मेदारी रामलाल को मिली जहाँ बंदूकधारी पुलिस का कड़ा पहरा था। वे आशाराम दुबे (मास्टर बैजनाथ स्कूल) से संपर्क कर सीढ़ी आदि की व्यवस्था कर स्कूल में रखवा दी। सुबह 4 बजे कांग्रेस भवन पहुंचे और भालू राऊत (चौकीदार) से साइड में सीढ़ी लगवाया व चढ़कर छत में पहुंचे सामने खम्भे में रस्सी बांधकर झंडा फहराकर चुपचाप उतरकर सीढ़ी हटवाकर वापस आ गए। 

15 अगस्त 1947 को आजादी की खुशी का उत्सव के रूप में कांग्रेस भवन से जुलूस निकाला गया जिसमें दूधाधारी मंदिर से हाथी लाया गया। हाथी पर भारत माता के फोटो के साथ रामलाल चन्द्राकर को बिठाकर जुलूस पूरे शहर भर घुमाया गया था। 

आजादी के बाद छत्तीसगढ़ खेतिहर संघ के अध्यक्ष रहे। आपातकाल में 18 जुलाई 1975 से 21 मार्च 1977 तक मीसा में बंद रहे। मार्केटिंग सोसायटी, आरंग के दो बार अध्यक्ष रहे। सन् 1977 से 1980 तक मंदिरहसौद विधानसभा के प्रथम विधायक बने। वीरेन्द्र कुमार सकलेचा म.प्र. मंत्रिमंडल में सहकारिता राज्यमंत्री रहे। 

छत्तीसगढ़ प्रदेश स्वतंत्रता संग्राम सेनानी संघ के वे मृत्युपर्यन्त कोषाध्यक्ष रहे।

27 जून 2009 को आजादी के जुझारू सेनानी का निधन हो गया।

सन्दर्भ
-------

1. ↑  "Former minister Ramlal passes away". मूल से 5 अगस्त 2020 को पुरालेखित. अभिगमन तिथि 2 नवंबर 2018.
**मैथन** (Maithon) भारत के झारखंड राज्य के धनबाद ज़िले में स्थित एक शहर है।

बाँध
----

मैथन में दामोदर वैली कार्पोरेशन (डी वी सी) परियोजना (जो एक बहु उदेश्श्यी परियोजना है) के तहत बराकर नदी पर मैथन बांध का निर्माण किया गया है। इस बांध के निर्माण के पीछे उद्देश्य था, बाढ की विभिषिका को कम करना, जलविद्युत पैदा करना, नहर के जरिये दुर-दुरतक कृषि भुमि तक पानी पहुचाना।

दर्शनीय स्थल
------------

बांध के पास पहाडी़ के नीचे भुमिगत जल विद्युत पैदा की जाती है। बांध के पास ही सुन्दर पार्क का निर्माण किया गया है। धनबाद और आसपास के क्षेत्रों का प्रमुख पिकनीक स्पाट है। पास ही काली माता का एक बड़ा और प्राचीन मंदीर है, जिसे मां कल्यानेश्वरी का मंदिर भी कहा जाता है। दूर दूर से लोग माता के दर्शन, मुंडन व शादी-विवाह के लिये आते है।

चीत्रदीर्घा
-----------

मैथन बाँध के भीतर
कल्याणेश्वरी मंदिर

कल्याणेश्वरी मंदिर

इन्हें भी देखें
---------------

* धनबाद ज़िला

सन्दर्भ
-------

1. ↑  "Tourism and Its Prospects in Bihar and Jharkhand Archived 2013-04-11 at the Wayback Machine," Kamal Shankar Srivastava, Sangeeta Prakashan, 2003
2. ↑  "The district gazetteer of Jharkhand," SC Bhatt, Gyan Publishing House, 2002
**लक्ष्मीनारायण गुप्त** (जन्म : 6 जून 1918) मध्य प्रदेश के एक राजनेता तथा सामाजिक कार्यकर्ता हैं। 'नन्ना जी' जैसे नेता विरले होते हैं। वे पांच बार विधायक और दो बार कैबिनेट मंत्री रह चुके हैं। इसके बाद भी उनके पास न तो मोबाइल है, न ही फोन। गाड़ी का तो सवाल ही नहीं है

उम्र 100 बरस लेकिन हौसला देखने वाले को दंग कर देता है। सादगी ऐसी कि किसी को भी मोहित कर दे। सहजता, सरलता, ईमानदारी व विनम्रता जैसे गुणों के चलते दुश्मन भी उनका कायल हो जाता है। किसी के भी सुख-दुख में शामिल होना, उनके व्यवहार का अहम हिस्सा है। वे एक ही निर्वाचन क्षेत्र से 5 बार विधायक व दो बार कैबिनेट मंत्री रहे हैं, लेकिन इसके बाद भी न तो कोई मोबाइल रखते हैं न आवास पर टेलीफोन और चमचमाती कार दूर की बात। एक पुश्तैनी मकान है जहां आज भी लोग अपनी-अपनी समस्याओं को लेकर पहुंचते हैं और वे समस्यायों के निराकरण के लिये जिलाधिकारी कार्यालय से लेकर मुख्यमंत्री कार्यालय तक के चक्कर लगाते हुए दिखाई दे जाते हैं।

ईसागढ़ में 6 जून 1918 को जन्मे श्री लक्ष्मीनारायण गुप्ता के पिता का नाम श्री पन्नालाल गुप्ता था। ग्वालियर राज्य में वकील रहे शिवपुरी जिले के पिछोर क्षेत्र के 99 वर्षीय लक्ष्मीनारायण गुप्ता को क्षेत्र की जनता **नन्नाजी** नाम से बुलाती है। स्वतंत्रता के पूर्व 1944 में उनका सार्वजनिक जीवन हिन्दू महासभा से प्रारंभ हुआ। 1945 में ग्वालियर राज्य के प्रजासभा (विधानसभा) के निर्वाचन में विजयी हुए। हिन्दू महासभा के प्रत्यासी चनावनी के दीवान वरजोर सिंह के सहयोगी की भूमिका में क्षेत्र की जनता ने इन्हें जाना, माना। इसी वर्ष प. रामचंद्र शर्मा "वीर" ने हिन्दू जागरण का बिगुल बजाया। संत पान्चगांवकर ने पिछोर में विशाल हिन्दू जागरण महायज्ञ किया जिसमें 30 हजार से अधिक श्रद्धालु जन सम्मिलित हुए। ग्वालियर स्टेट के तत्कालीन महाराज जीवाजीराव सिंधिया के प्रतिनिधि स्वरुप पंवार साहब यज्ञ में उपस्थित हुए। 1947 में श्री लक्ष्मीनारायण गुप्ता हिन्दू महासभा की राष्ट्रीय कार्यकारिणी के सदस्य थे।

बाहरी कड़ियाँ
-------------

* शतायु हुए लक्ष्मीनारायण जी, शिखर के बावजूद पैर धरती पर
* श्री नन्नाजी को पदम् सम्मान दिलाने की मांग
**डॉ राधेलाल हरदेव रिछारिया** (१९०९ - १९९६) छत्तीसगढ़ के प्रसिद्ध कृषि वैज्ञानिक थे। वे केन्द्रीय चावल अनुसंधान संस्थान, कटक (CRRI) के निदेशक (१९५९ में) भी रहे।

वे भारत में धान पर अग्रणी विशेषज्ञों में से एक थे। उन्‍होने अपने कैरियर के दौरान एक चावल की 19,000 प्रजातियाँ एकत्र की थी। उनका अनुमान था कि भारत में चावल की 200,000 प्रजातियाँ होंगी। उन्होने जीवन भर छोटे किसानों को बड़े व्यापारिक कम्पनियों से बचाने एवं उनकी विरासत को बचाने के लिये कार्य किया।

परिचय
-----

डॉ॰ रिछारिया ने छत्तीसगढ़ में वर्ष 1971 से 1978 तक धान पर व्यापक अनुसंधान किया था। इस अवधि में डॉ॰ रिछारिया मध्यप्रदेश सरकार के कृषि सलाहकार के रूप में एवं वर्ष 1975 से 1978 तक मध्यप्रदेश धान अनुसंधान केंद्र, रायपुर के निदेशक भी रहे। इस दौरान उन्होंने छत्तीसगढ़ और मध्यप्रदेश के धान उत्पादक किसानों से धान के 18 हजार से अधिक जननद्रव्यों का संकलन किया। डा. रिछारिया द्वारा संकलित धान के जननद्रव्यों (germplasm) का उपयोग कर इंदिरा गांधी कृषि विश्वविद्यालय रायपुर ने धान की अब तक लगभग 75 किस्मों का विकास कर लिया है।

बाहरी कड़ियाँ
-------------

* Dr. Richharia’s story – Crushed, but not defeated
* विलुप्त हो रहे परंपरागत बीजों को बचाने की दरकार (बिजनेस स्टैण्डर्ड)
* डॉ॰ रिछारिया की लैब को संरक्षित करने की कवायद (भास्कर)
* The grain story (द हिन्दू)
* Rice formula on the back burner (द हिन्दू)
**राया** (Raya) भारत के उत्तर प्रदेश राज्य के मथुरा ज़िले में स्थित एक शहर, नगरपंचायत और तहसील है।

विवरण
-----

राया ब्रजभूमि में स्थित है। राया में लोग ज्यादातर व्यापारिक आश्रित हैं। कार्यालय भारत संचार निगम लिमिटेड, (भारत सरकार द्वारा स्थापित एक प्रमुख संचार कंपनी), यूपी राज्य सरकार हैं। ब्लॉक स्तरीय कार्यालय। इसके आसपास के लगभग 360 गांवों के लिए इसका एकल बाजार है। राया में कपड़े, निर्माण सामग्री और मिठाई की दुकानों के लिए लोगों को खरीदारी के बहुत सारे विकल्प मिलते हैं। राया में ज्यादातर प्रसिद्ध व्यवसाय मुख्य रूप से बॉलोमल मिल्क एंड स्वीट द्वारा संचालित मिठाई का व्यवसाय है और कई अन्य जैसे राम निवास मिष्ठान भंडार, कालीचरण दुधवाले और अन्य। वे ठेठ भारतीय मीठे व्यंजनों को प्रदान करते हैं। सोहन पापड़ी, पेरा और रबड़ी बहुत प्रसिद्ध व्यंजन हैं। शिक्षा में, CBSE आधारित जूनियर हाई स्कूल हैं। एक गवर्नमेंट इंटर कॉलेज और एक सेमी-गवर्नमेंट गर्ल्स इंटर कॉलेज और डिग्री कॉलेज उच्च स्तर की शिक्षा प्रदान करते हैं। जबकि इंजीनियरिंग अध्ययन के लिए कई UGC अनुमोदित इंजीनियरिंग कॉलेज और 3 राष्ट्र स्तर के विश्वविद्यालय 15 किमी के व्यास के भीतर मौजूद हैं। 15 किमी के भीतर एक डेंटल कॉलेज और एक मेडिकल कॉलेज और अस्पताल भी है। राया मथुरा, खैर, वृंदावन, अलीगढ़, हाथरस और राष्ट्रीय राजधानी क्षेत्र के प्रमुख हिस्से [दिल्ली, नोएडा, ग्रेटर नोएडा और गाजियाबाद] से अच्छी तरह से जुड़ा हुआ है। राया में एक शांतिपूर्ण और मैत्रीपूर्ण वातावरण है और भारतीय परंपराओं और मूल्यों से भरा है।

भूगोल
-----

राया 27 ° 34′N 77 ° 47 .E पर स्थित है और इसकी औसत ऊंचाई 175 मीटर (574 फीट) है।

जनसांख्यिकी
-----------

भारत की 2001 की जनगणना के अनुसार राया की जनसंख्या 17,990 थी। पुरुषों की आबादी 53% और महिलाओं की 47% है। राया की औसत साक्षरता दर 54% है, जो राष्ट्रीय औसत 59.5% से कम है: पुरुष साक्षरता 61% है, और महिला साक्षरता 47% है। राया में, 17% आबादी 6 साल से कम उम्र की है।

इन्हें भी देखें
---------------

* मथुरा ज़िला

सन्दर्भ
-------

1. ↑  "Uttar Pradesh in Statistics," Kripa Shankar, APH Publishing, 1987, ISBN 9788170240716
2. ↑  "Political Process in Uttar Pradesh: Identity, Economic Reforms, and Governance Archived 2017-04-23 at the Wayback Machine," Sudha Pai (editor), Centre for Political Studies, Jawaharlal Nehru University, Pearson Education India, 2007, ISBN 9788131707975
3. ↑  "Census of India 2001: Data from the 2001 Census, including cities, villages and towns (Provisional)". Census Commission of India. मूल से 2004-06-16 को पुरालेखित. अभिगमन तिथि 2008-11-01.
रॉबर्ट श्लागिंटवाईट
**रॉबर्ट श्लागिंटवाईट​** (Robert Schlagintweit, जन्म: २४ अक्टूबर १८३३, देहांत: ६ जून १८८५) एक जर्मन खोजयात्री था जिसने १९वीं सदी में ब्रिटिश ईस्ट इण्डिया कम्पनी के लिए मध्य एशिया में कई यात्राएँ करीं और अपने संयुक्त राज्य अमेरिका के दौरों के बारे में भी लिखा।

जीवनी
-----

रॉबर्ट श्लागिंटवाईट जर्मनी के म्यूनिख़ शहर के श्लागिंटवाईट परिवार के पाँच भाइयों में से चौथा भाई था। उसने छोटी उम्र में ही अपने दो बड़े भाइयों - हर्मन (Hermann) और एडोल्फ़ (Adolf) के साथ ऐल्प्स पहाड़ों का भ्रमण करना और उसपर लिखना शुरू कर दिया। इन तीनों ने मिलकर १८५४ में अपनी छानबीन का ब्यौरा 'ऐल्प्स के भौतिक भूगोल और भूविज्ञान पर नए अध्ययन' (Neue Untersuchungen über die physikalische Geographie und Geologie der Alpen) नामक कृति में प्रकाशित किया।

१८५४ में अलेक्जेण्डर वॉन हम्बोल्ट की सिफ़ारिश पर ईस्ट इण्डिया कम्पनी ने हर्मन, एडोल्फ़ और रॉबर्ट को भारतीय उपमहाद्वीप में अपने क़ब्ज़े वाले क्षेत्रों पर विज्ञानिक अनुसन्धान करने के लिए नौकरी पर रख लिया और विशेषकर पृथ्वी के चुम्बकीय क्षेत्र पर छानबीन करने का ज़िम्मा दिया। उन्होंने अगले तीन सालों में दक्षिण भारत के दक्खन पठार और फिर हिमालय, काराकोरम और कुनलुन पर्वतों का दौरा किया। हर्मन और रॉबर्ट कुनलुन शृंखला पार करने वाले पहले यूरोपीय लोग थे।

इसके बाद रॉबर्ट यूरोप वापस चला गया और १८६३ में जर्मनी के गीसन विश्वविद्यालय (Gießen University) में भूगोल का प्रोफ़ेसर बन गया। १८६७ से १८७० तक उसने संयुक्त राज्य अमेरिका के कई दौरे किये। पहले उसने बोस्टन के लॉवेल संसथान (Lowell Institute) में 'पर्वतीय एशिया की पहाड़ियाँ और भौतिक भूगोल' पर १२ भाषण दिए और फिर पूरे देश का भ्रमण किया, जिसमें प्रशांत महासागर के तटवर्ती क्षेत्रों का दौरा भी सम्मिलित था। बाद में उसने जर्मन भाषा में अमेरिका पर कई किताबें लिखी जिनमें 'अमेरिका के प्रशांत रेलमार्ग', 'कैलिफ़ोर्निया', 'मोरमोन' और 'पश्चिमी अमेरिका की प्रेरी' शामिल हैं।

इन्हें भी देखें
---------------

* सुम्गल
* हिन्दूताश दर्रा

सन्दर्भ
-------

1. ↑  Neue Untersuchungen über die physicalische Geographie und Geologie der Alpen, Adolph Schlagintweit, Hermann Schlagintweit, Verlag Von T.O. Weigel, 1854, Leipzeig
2. ↑  The history of the Lowell institute, Mrs. Harriette (Knight) Smith, Lamson, Wolffe and company, 1898, *... Robert von Schlagintweit. Orography and Physical Geography of High Asia ...12 (No. of Lectures) ...*
**राया एण्ड द लास्ट ड्रैगन** (ISO: Rāyā aṇḍ da lāst ḍraigan ) वॉल्ट डिज़नी पिक्चर्स और वॉल्ट डिज़नी एनिमेशन स्टूडियो द्वारा निर्मित और वॉल्ट डिज़नी स्टूडियो मोशन पिक्चर्स द्वारा वितरित एक 2021 अमेरिकी कम्प्यूटर-एनिमेटेड एक्शन फिल्म है। स्टूडियो द्वारा निर्मित 59वीं फिल्म, यह डॉन हॉल और कार्ल ब्रूस और जॉन रिपा द्वारा सह-निर्देशित, ओसानी श्योर और पीटर डेल वेचो द्वारा निर्मित, क्यूई गुग्येन और एडेल लिम द्वारा लिखित और जेम्स न्यूटन हावर्ड द्वारा संगीत दिया गया है। फिल्म में मुख्य रूप से एशियाई अमेरिकी कलाकारों को शामिल किया गया है, जिसमें केली मैरी ट्रान की आवाजें शामिल हैं जैसे कि टायलर राया और अक्वावाफिना के रूप में सिसु, टाइटेनियम ड्रैगन, इजाक वांग, जेम्मा चान, डैनियल डैन किम, बेनेडिक्ट वोंग, सैंड्रा ओह, थालिया ट्रान, ल्यूसिले सोंग और एलन टुडिक।

  

**राया एण्ड द लास्ट ड्रैगन** को संयुक्त राज्य अमेरिका में 5 मार्च, 2021 को वॉल्ट डिज़नी स्टूडियो मोशन पिक्चर्स द्वारा मानक 2डी, 3डी, डॉल्बी सिनेमा और आईमैक्स प्रारूपों में रिलीज़ किया गया था। फिल्म की रिलीज़ प्रीमियर एक्सेस के साथ डिज़नी+ पर भी एक साथ उपलब्ध थी।

फिल्म ने दुनिया भर में $ 2.6 करोड़ की कमाई की है और आलोचकों से सकारात्मक समीक्षा प्राप्त की है, रॉटनटोमैटो ने इसे "भव्य रूप से एनिमेटेड और कुशलता से आवाज दी"।

1. ↑
2. ↑
3. ↑
4. ↑
**लूज़ोन जलसन्धि** (चीनी: 呂宋海峽) ताइवान और फिलीपींस के लूज़ोन द्वीप के मध्य में स्थित एक महत्वपूर्ण जलसंधि है। भौगोलिक दृष्टि से यह जलसंधि पश्चिमी प्रशांत महासागर में फ़िलिपीन सागर को दक्षिणी चीन सागर से जोड़ने का कार्य करती है।

यह जलसंधि यातायात और संचार के लिए फिलीपींस में एक महत्वपूर्ण जलसंधि है। पूर्वी एशिया के महत्वपूर्ण बंदरगाहों पर जाने के लिए अमेरिका के कई जहाज इस मार्ग का उपयोग करते हैं। कई पनडुब्बी संचार के लिए लूज़ोन जलसन्धि से होकर गुजरते हैं। यह एशिया के कई महत्वपूर्ण देशों जैसे चीन, हांगकांग, ताइवान, जापान और दक्षिण कोरिया को महत्वपूर्ण डेटा और टेलीफोनी सेवाएं प्रदान करता है।

इतिहास
------

द्वितीय विश्व युद्ध के दौरान लूज़ोन जलसन्धि जापानी सेना के लिए एक प्रमुख मार्ग था। 8 दिसंबर 1941 को पर्ल हार्बर पर आक्रमण करने के लिए जापानी सेना ने इसी लूज़ोन जलसन्धि का प्रयोग किया था।

इसके बाद द्वितीय विश्व युद्ध के दौरान कई अमेरिकी पनडुब्बियों ने ईस्ट इंडीज से जापान जाने के रास्ते के बीच में पड़े लूज़ोन जलसन्धि में कई जहाजों पर आक्रमण किया।

विवरण
-----

लूज़ोन जलसन्धि लगभग 250 किलोमीटर (160 मील) चौड़ा है जिसमें फिलीपींस से संबंधित कई द्वीप स्थित हैं, जिन्हें दो भागों में बांटा गया है। द्वीप जिसमें बातानेस प्रांत और बाबुयान द्वीपसमूह शामिल हैं, वें कागायान प्रान्त का हिस्सा हैं। इस जलसंधि को कई छोटे भागों में विभाजित किया गया है। यहाँ स्थित बाबुयान चैनल लूज़ोन को बाबुयान द्वीप समूह से अलग करता है।

दुनिया की कुछ सबसे बड़ी समुद्री लहरें इस जलसंधि में पाई जाती है। ज्वार और समुद्री धाराओं से कभी-कभी 170 मीटर से अधिक ऊँचाई पर उपजी लहरें भी जलसंधि के उत्तर में पाई जाती हैं। कभी-कभी ये लहरें उपग्रहों से भी दृश्यमान होते हैं पर ये लहरें या धाराएँ कभी भी सतह को नहीं नुकसान पहुँचाती हैं इस कारण किसी भी प्रकार के कार्य के लिए कोई खतरा नहीं उत्पन्न होता है।

इन्हें भी देखें
---------------

* प्रशान्त महासागर
* फ़िलिपीन सागर

सन्दर्भ
-------

1. ↑  "Pacific Ocean". CIA World Factbook. Retrieved on 2011-06-20.
2. ↑  "Southeast Asia Map" Archived 16 सितंबर 2012 at the Wayback Machine. CIA World Factbook. Retrieved on 2011-06-20.
3. ↑  Greenlees, Donald and Arnold, Wayne (2006-12-29). "Asia scrambles to fix quake damage to data cables". CNET News.com.
4. ↑  Morison, Samuel Eliot (2001), History of United States Naval Operations in World War II: The rising sun in the Pacific, 1931 – April 1942, University of Illinois Press, ISBN 0-252-06973-0
5. ↑  Oskin, Becky (2014-01-09). "Ocean's Huge Hidden Waves Explained""[*मृत कड़ियाँ*]. LiveScience.com. Retrieved on 2014-01-13.
संगणक विज्ञान के सन्दर्भ में **मृदु संगणन** (Soft computing) का अर्थ संगणन की दृष्टि से कठिन एवं जटिल समस्याओं का ऐसा हल देना जो पूर्णतः ठीक नहीं हो किन्तु सरल हो। मृदु संगणन का प्रादर्श (मॉडल) मानव मस्तिष्क के कार्य करने के ढंग से मिलता-जुलता है।

परिचय
-----

'मृदु संगणन' का आबिर्भाव १९९० के बाद हुआ। इसके पूर्व के संगणन का दृष्टिकोण पूर्णतः ठीक-ठीक (exact) समाधान देने का था जो केवल सरल समस्याओं के लिये ही सम्भव हो पाता था। किन्तु जीवविज्ञान, आयुर्विज्ञान, मानवशास्त्र, प्रबन्धन एवं इसी तरह के अनेकानेक क्षेत्रों में आने वाली समस्याओं के लिये इनमें कोई समाधान नहीं था। मृदु संगणन का उद्देश्य ऐसे ही जटिल, अस्पष्ट, अनिश्चित, आंशिक सत्यता वाली समस्याओं का कम मूल्य में (कम समय, कम मेमोरी आदि) मोटा (approximate) किन्तु उपयोगी हल प्रदान करता है।

मृदु संगणन के अवयव
------------------

* Neural networks (NN)
* Fuzzy systems (FS)
* Evolutionary computation (EC), including:

Evolutionary algorithms
Harmony search
* Swarm intelligence
* Ideas about probability including:

Bayesian network
* Chaos theory
* Perceptron

मृदु संगणन का महत्व
-------------------

फजी लॉजिक, न्यूरल कंप्युटिंग, जेनेटिक कंप्युटिंग, प्रोबेबलिस्टिक रीजनिंग परस्पर विरोधी नहीं हैं बल्कि पूरक हैं। उदाहरण के लिये आजकल 'न्यूरोफजी प्रणाली' (neurofuzzy systems) नामक पद्धति बहुत प्रचलित हो रही है।

बाहरी कड़ियाँ
-------------

* What is Soft Computing?
* Center for Soft Computing Research : An Indian National Facility
* EUROPEAN CENTRE FOR SOFT COMPUTING
* BISC SIG IN PHILOSOPHY OF SOFT COMPUTING
मृदा वैज्ञानिक उर्वर भूमि की परतें परिभाषित करते हैं, जो मृदा को उर्वर बनाती है। सबसे नीचे पत्थर है, जो उर्वर नही होता।
**मृदा उर्वरता** (Soil fertility) कृषि पौधे के विकास को बनाए रखने के लिए मिट्टी की क्षमता को संदर्भित करती है, अर्थात् पौधे को आवास प्रदान करने के लिए और जिसके परिणामस्वरूप उच्च गुणवत्ता की निरंतर और लगातार पैदावार होती है।

विवरण
-----

पौधों की वृद्धि तथा विकास के लिए मृदा को भौतिक, रसायनिक तथा जैविक शक्ति के योग को मृदा उर्वरता कहते हैं। पौधों की वृद्धि एवं विकास के लिए भौतिक रसायनिक तथा जैविक शक्ति तीनों का अपना-अपना महत्व है यदि एक भी शक्ति कम है,तो मृदा की उर्वरता यह स्वास्थ्य कम होगा। जैसे-मृदा में पौधों की वृद्धि के लिए पर्याप्त पोषक तत्व है, किंतु यदि जल निकास ठीक से नहीं है, तो जल निकास ना होने के कारण मृदा वायु में कमी होगी जिससे मृदा जीव की वृद्धि प्रभावित होगी उनके लिए प्रतिकूल स्थिति निर्मित होने से मृदा की उर्वरता या स्वास्थ्य कम होगा। सभी उत्पादक भूमि की उर्वरता या स्वास्थ्य अच्छी हो सकती है, किंतु सभी उर्वर भूमि की उत्पादकता अच्छी नहीं हो सकती। ऐसा भूमि में जल निकास ना होने से, जलवायु की विपरीत परिस्थितियों होने के कारण हो सकता है।

इन्हें भी देखें
---------------

* कृष्य भूमि
* मृदा प्रदूषण
* स्थानान्तरी कृषि

सन्दर्भ
-------

1. ↑  Bodenfruchtbarkeit, Retrieved on 2015-11-09.
2. ↑  Brady N. Weil R. 2002 Nitrogen and sulfur economy of soils. pp. 543-571 in Helba (ed.), The Nature and properties of soils. Pearson Education, NJ.
3. ↑  Sims, G. K. and M. M. Wander. 2002. Proteolytic activity under nitrogen or sulfur limitation. Appl. Soil Ecol. 568:1-5.
**लालमोहन घोष** (१८४९ - १८ अक्टूबर १९०९) भारतीय राष्ट्रीय कांग्रेस के सोलहवें अध्यक्ष और प्रसिद्ध बैरिस्टर थे। ब्रिटिश संसद हेतु चुनाव लड़ने वाले प्रथम भारतीय पुरुष थे। 

लालमोहन घोष का जन्म 1849 में बंगाल के कृषनगर में हुआ था। प्रथम श्रेणी में प्रवेश परीक्षा पास करने के बाद वह साल 1869 में वह बैरिस्टर-एट-लॉ की योग्यता हासिल करने के लिए इंग्लैंड चले गए। सन् 1873 में वह कलकत्ता बार से जुड़ गए। वे ब्रिटिश इंडियन एसोसिएशन के मुख्य सदस्य बने और 1879 में वह भारतीयों के दुख और उनकी मांगों को ब्रिटिश जनता के सामने रखने के लिए इंग्लैंड गए। जुलाई 1880 में लॉर्ड हैरिंगटन के साथ वह प्रेस एक्ट और आर्म्स एक्ट और भारतीय सिविल सर्विस परीक्षा की परीक्षा में उम्र सीमा को बढाने के लिए वकालत करने वाली कमेटी के सदस्य रहे। वर्ष 1903 में वह भारतीय राष्ट्रीय कांग्रेस के मद्रास अधिवेशन में अध्यक्ष चुने गए। अपने अध्यक्षीय भाषण में उन्होने बंगभंग के पहले ही बता दिया था कि अंग्रेज सरकार बंगाल के विभाजन का षडयन्त्र रच रही है।

लालमोहन घोष के सामाजिक और राजनीतिक विचार काफी हद तक विक्टोरियन इंग्लैंड के उदार मानवतावाद से प्रेरित थे। उनका निधन 18 अक्टूबर 1909 को हुआ था।

सन्दर्भ
-------

इन्हें भी देखें
---------------

* बंगाल का विभाजन या बंगभंग
रूस के याकुत्स्क शहर के पास लेना नदी
**लेना नदी** (रूसी: Ле́на, अंग्रेज़ी: Lena) उत्तरी एशिया के पूर्वी साइबेरिया क्षेत्र की एक नदी है और दुनिया की ११वीं सबसे लम्बी नदी है। येनिसेय नदी और ओब नदी के साथ यह आर्कटिक सागर में बहने वाली तीसरी महान साइबेरियाई नदी मानी जाती है। इसकी पूरी लम्बाई ४,४७२ किमी (२,७७९ मील) है और यह पूरी तरह रूस के अन्दर बहने वाली सबसे लम्बी नदी है।

स्रोत और नदी मार्ग
------------------

लीना नदी एशिया में बैकाल पर्वत से निकलकर साइबेरिया के पूर्वी भाग में बहकर उत्तरी हिम महासागर की एक सँकरी खाड़ी में गिरती है। अगल बगल से इसमें आकर मिलनेवाली कई सहायक नदियों सहित इसकी जलप्रवाह प्रणाली द्रुमाकृतिक है। यह वर्ष में सात-आठ महीने जमी रहती है और वसंत ऋतु में पिघलती है, परंतु इसका मुहाना उस समय भी हिमाच्छादित रहता है। फलस्वरूप जल मैदानों में फैल जाता है, जिससे दलदल बन जाते हैं।

लेना नदी मध्य साइबेरियाई पठार से दक्षिण में १,६४० मीटर की ऊँचाई पर बायकाल पर्वतों में शुरू होती है। इसका स्रोत स्थल मशहूर बायकाल झील से ७ किमी पश्चिम को है। अपने स्रोत से यह उत्तर-पूर्व को बहती है और इसमें किरेंगा नदी, वितिम नदी और ओल्योकोमा नदी विलय हो जाती हैं। याकुत्स्क के शहर के बाद यह पठार से उतारकर मैदानी इलाक़े में आ जाती है और उत्तर को बहती हैं जहाँ इसमें अल्दान नदी विलय हो जाती है। रास्ते में वेरख़ोयान्स्क पर्वतों के आ जाने की वजह से यह उत्तर-पश्चिम को रुख़ बदलती है और इसमें विल्युय नदी विलय हो जाती है। इसके बाद यह आर्कटिक महासागर की एक विभाग में (जिसका नाम लापतेव सागर है) बह जाती है। कुल मिलाकर लेना नदी का जलसम्भर इलाक़े का क्षेत्रफल २५,००,००० वर्ग किमी है।

इन्हें भी देखें
---------------

* बायकाल पर्वत
* साइबेरिया
* जलसम्भर

सन्दर्भ
-------

1. ↑  , Sokolov, Eastern Siberia // Hydrography of USSR. (in russian)
2. ↑  Large Rivers: Geomorphology and Management, John Wiley & Sons, 2008, ISBN 978-0-470-72371-5, *... Just before pouring into the Laptev Sea, the Lena develops 150 branches (with three main channels carrying 70% of the discharge), forming a large delta ...*
**रीता बनर्जी** (1967) भारत की एक लेखिका, फ़ोटोग्राफ़र और लैंगिक कार्यकर्ता हैं। उनकी नॉन-फिक्शन बुक *सेक्स एंड पावर: डिफाइनिंग हिस्ट्री, शेपिंग सोसाइटीज* 2008 में प्रकाशित हुई थी। वह भारत में महिला लैंगिक हत्या के बारे में जागरूकता बढ़ाने के लिए *50 मिलियन मिसिंग* ऑनलाइन अभियान की संस्थापक हैं।

प्रारंभिक जीवन
--------------

बनर्जी ने अपने जीवन की शुरुआत एक पर्यावरणविद् के रूप में की। उन्हें प्राप्त पुरस्कारों और सम्मानों में शामिल हैं: पीएचडी अनुसंधान के लिए जीव विज्ञान में मॉर्गन एडम्स पुरस्कार; सिग्मा शी साइंटिफिक रिसर्च सोसाइटी, एसोसिएट सदस्य; बॉटनिकल सोसायटी ऑफ अमेरिकाज यंग बॉटनिस्ट रिकॉग्निशन अवार्ड; पारिस्थितिकी में अनुसंधान के लिए चार्ल्स ए दाना फैलोशिप; हावर्ड ह्यूजेस ग्रांट आनुवंशिकी में अनुसंधान के लिए। उन्हें अमेरिकी विश्वविद्यालयों और कॉलेजों में व्हॉस हाऊ अमोंग स्टूडेंट में भी सूचीबद्ध किया गया था। बनर्जी की कई परियोजनाओं में लैंगिक दृष्टिकोण था। उन्होंने इको-फेमिनिस्ट वंदना शिवा के संरक्षण में भारत में चिपको महिला जमीनी स्तर के आंदोलन और नीति अध्ययन संस्थान और विश्व संसाधन संस्थान के लिए काम किया।

सेक्स एंड पावर
--------------

बनर्जी की नॉन-फिक्शन किताब सेक्स एंड पावर: डिफाइनिंग हिस्ट्री, शेपिंग सोसाइटीज को पहली बार 2008 में भारत में प्रकाशित किया गया था। यह किताब भारत में सेक्स और कामुकता के पांच साल के सामाजिक और ऐतिहासिक अध्ययन का परिणाम थी। पुस्तक में बनर्जी ने जांच की है कि लिंगम और योनि की पूजा, मंदिरों में कामुक कला, और कामसूत्र जैसे प्रेम-निर्माण की कला और विज्ञान पर साहित्य द्वारा दिखाए गए विषय के बारे में ऐतिहासिक खुलेपन के बावजूद, वर्तमान समय में भारत सेक्स के बारे में चिंतित क्यों है। वह इस निष्कर्ष पर पहुँचती है कि एक समाज के यौन व्यवहार समय के साथ बदलते हैं और सत्ता में मौजूद सामाजिक समूहों से जुड़े होते हैं।

50 मिलियन मिसिंग अभियान
-----------------------

दिसंबर 2006 में बनर्जी ने 50 मिलियन मिसिंग की शुरुआत की, जो भारत में महिला लिंग हत्या के बारे में जागरूकता बढ़ाने के लिए एक ऑनलाइन वकालत अभियान है। फ़्लिकर पर अभियान शुरू किया गया था, जिसमें 2400 से अधिक फोटोग्राफरों से भारतीय लड़कियों और महिलाओं की हजारों तस्वीरें एकत्र की गईं। इसकी शुरूआत के बाद से यह अभियान अन्य सोशल नेटवर्किंग साइटों में फैल गया है। यह एक शून्य-निधि अभियान है और सामुदायिक प्रयास और भागीदारी पर चलता है। यह अभियान बनर्जी की पुस्तक सेक्स एंड पावर का परिणाम था। वह कहती हैं, "भारतीय महिलाओं और लड़कियों पर प्रणालीगत और बड़े पैमाने पर हिंसा पर मैं अपनी किताब के लिए जो डेटा इकट्ठा कर रही थी, वह मेरी रोज़मर्रा की वास्तविकता में अपनी अजीबोगरीब हरकतों में खेल रहा था। मेरे शहर में एक बच्ची को सड़कों पर छोड़ दिया गया है, और जैसा कि निवासी पुलिस के जवाब की प्रतीक्षा करते हैं, गली के कुत्ते उसे मारते हैं और उसे खाना शुरू कर देते है... मैंने कनेक्शन देखा और पहली बार असहज, शर्मिंदा और नाराज महसूस किया। "बनर्जी का तर्क है कि भारत में तीन सबसे खराब आपदाओं का सामना करना पड़ता है। 21वीं सदी में जनसंख्या विस्फोट, एक एड्स महामारी, और स्त्री-लिंग हत्या हैं। उनका यह निष्कर्ष महिलाओं के प्रति भारत के गहरे पितृसत्तात्मक और रूढ़िवादी दृष्टिकोण और यौन नैतिकता, और महिलाओं से पुरुषों के "सामाजिक द्वंद्ववाद" का परिणाम है।

सन्दर्भ
-------

1. ↑
2. ↑
इटली का ६०० ईसापूर्व का मानचित्र, जिसमें अनुमानित रीताई-भाषी क्षेत्र नारंगी रंग में दर्शाए गये हैं
**रीताई** (Raeti, /ˈriːtaɪ/) प्राचीन यूरोप में बसने वाली एक मानव जाति थी। यह समझा जाता है कि शायद इनकी भाषा व संस्कृति प्राचीन इटली में बसने वाले इत्रस्की लोगों से उत्पन्न हुई थी या फिर उस से अन्य गहरा सम्बन्ध रखती थी। रीताई लोग मध्य यूरोप के ऐल्प्स क्षेत्र में रहते थे और उनकी मातृभूमि आधुनिक स्विट्ज़रलैण्ड के मध्य भाग, ऑस्ट्रिया के टायरोल नामक क्षेत्र और पूर्वोत्तरी इटली में विस्तृत थी।

इनका क्षेत्र फैलते हुए रोमन साम्राज्य की चपेट में आ गया और सन् १५ ईसापूर्व तक वे और उनसे उत्तर में स्थित विन्देलिसाए (Vindelici) लोग (जो एक केल्टी भाषा बोलते थे), दोनों रोम के अधीन हो गये। रोमन साम्राज्य ने इन्हें "रीतिया एत विन्देलिसिया" (Raetia et Vindelicia) नामक प्रान्त में गठित कर दिया। रीताई क़बीलों ने रोमन अधीनता स्वीकार कर ली और रोम के वफ़ादार बन गये। कई रीताई सैनिक रोमन सैन्य टुकड़ियों में सम्मिलित हो गये। उनकी भाषा लुप्त होने लगी और ३०० ईसवी के बाद उसका प्रयोग ज्ञात नहीं है। स्विट्ज़रलैण्ड क्षेत्र में बसने वाले रीताई उस से भी पहले ३० ईसवी तक अपनी भाषा खोकर केल्टी भाषा बोलने लगे थे।

इन्हें भी देखें
---------------

* इत्रस्की लोग

सन्दर्भ
-------

1. ↑  Julius Pokorny (1959), Indogermanisches Etymologisches Wörterbuch. Publisher Bern.
2. ↑  Strabo IV.6.9
**रामानुजन मशीन** एक विशिष्ट सॉफ्टवेयर है जो स्वतः गणित के नये सूत्र (फ़ोर्मूले) खोज निकालने के लिये बनाया गया है। इसका निर्माण इजरायली प्रौद्योगिकी संस्थान टेक्निऑन (Technion) के वैज्ञानिकों के एक दल ने किया है। इसका नाम १९वीं-२०वीं शताब्दी के महान भारतीय गणितज्ञ श्रीनिवास रामानुजन के नाम पर रखा गया है क्योंकि इसके कार्य करने का तरीका रामानुजन के सोचने के उस ढंग से बहुत कुछ मिलता-जुलता है जिसकी सहायता से उन्होंने सैकड़ों जटिल सूत्रों की खोज की थी।

वास्तव में यह कोई मशीन नहीं है बल्कि एक एल्गोरिथ्म या कलनविधि है जो एक बहुत ही अपरम्परागत ढंग से कार्य करता है। रामानुजन मशीन का उद्देश्य अनुमानों (conjectures) की खोज करना है जिनका मनुष्य विश्लेषण कर सकते हैं और आशा है कि गणितीय रूप से सही सिद्ध कर सकें। विज्ञान की शाखा में, विशेषकर गणित में नई खोज करने की प्रक्रिया में अनुमान एक बड़ा कदम है।

इस 'मशीन' ने अब तक कई अनुमान उत्पन्न किये हैं जो सतत भिन्न (continued fraction) के रूप में हैं। रामानुजन मशीन द्वारा पैदा किये गये कुछ अनुमानों को बाद में सिद्ध भी किया जा चुका है। 

इस सॉफ्टवेयर की परिकल्पना टेक्निऑन के कुछ पूर्व-स्नातकों ने इदो कामिनर के मार्गदर्शन में किया जो टेक्निऑन के शैक्षणिक सदस्य और विद्युत इंजीनियर हैं। इस मशीन का विस्तृत विवरण ३ फरवरी २०२१ को 'नेचर' नामक प्रख्यात पत्रिका में प्रकाशित हुआ था।

रामानुजन मशीन द्वारा खोजे गये सूत्र
-----------------------------------

नीचे रामानुजन मशीन द्वारा खोजे गये कुछ सूत्र दिये गये हैं, जिन्हें बाद में सत्य सिद्ध भी किया जा चुका है।

{\displaystyle {\cfrac {4}{3\pi -8}}=3-{\cfrac {1\cdot 1}{6-{\cfrac {2\cdot 3}{9-{\cfrac {3\cdot 5}{12-{\cfrac {4\cdot 7}{15-{\_{\ddots }}}}}}}}}}}
{\displaystyle {\cfrac {e}{e-2}}=4-{\cfrac {1\cdot 1}{5-{\cfrac {1}{6-{\cfrac {2}{7-{\cfrac {3}{15-{\_{\ddots }}}}}}}}}}}
नीचे रामानुजन मशीन द्वारा खोजे गये कुछ सूत्र दिये गये हैं जिन्हें अभी सत्य/असत्य सिद्ध नहीं किया जा सका है:

{\displaystyle {\cfrac {8}{\pi ^{2}}}=1-{\cfrac {2\cdot 1^{4}-3\cdot 1^{3}}{7-{\cfrac {2\cdot 2^{4}-3\cdot 1^{3}}{19-{\cfrac {2\cdot 3^{4}-3\cdot 3^{3}}{37-{\cfrac {2\cdot 4^{4}-3\cdot 4^{3}}{61-{\_{\ddots }}}}}}}}}}}
{\displaystyle {\cfrac {1}{1-\log 2}}=4-{\cfrac {8}{14-{\cfrac {72}{30-{\cfrac {288}{52-{\cfrac {800}{80-{\_{\ddots }}}}}}}}}}}
ऊपरोक्त अन्तिम व्यंजक में 4, 14, 32, 58,. .. आदि संख्याओं को अनुक्रम {\displaystyle a\_{n}=3n^{2}+7n+4} for {\displaystyle n=0,1,2,3,\ldots } से तथा संख्याओं 8, 72, 288, 800,. . .को अनुक्रम {\displaystyle b\_{n}=2n^{2}(n+1)^{2}} for {\displaystyle n=1,2,3\ldots }, के द्वारा पैदा किया गया है।

सन्दर्भ
-------

1. ↑  रामानुजन मशीन
2. ↑  जानिए क्या है इजराइल में बनी रामानुजन मशीन
3. ↑
4. ↑  "Results". *The Ramanujan Machine*. अभिगमन तिथि 17 August 2021.
**रामसेवक शंकर**|  |
| --- |
| जन्मतिथी: | ६ नवम्बर १९३७ |
| निधन: |  |
| जन्मस्थान: |  |
| पत्नी: |  |
| सूरीनाम के राष्ट्रपति |
| राष्ट्रप्ति क्रम: | चौथे राष्ट्रपति |
| पदभार ग्रहण: | २५ जनवरी, १९८८ |
| सेवामुक्त: | २४ दिसंबर १९९० |
| पूर्ववर्ती: | एल॰एफ॰ रामदत मिसियर |
|  |  |
| उत्तराधिकारी: | जॉहन क्राग |

**रामसेवक शंकर** एक राजनीतिज्ञ हैं और १९८८-१९९० के दौरान सूरीनाम के राष्ट्रपति रहे। सत्तारूढ़ सैन्य शासन द्वारा नए संविधान अपनाए जाने के बाद १९८७ में हुए संसदीय चुनावों के बाद राष्ट्रीय विधानसभा द्वारा उन्हें राष्ट्रपति चुना गया। रामसेवक शंकर भूतपूर्व कृषि मंत्री थे और रामदत मिसियर के बाद सूरीनाम के राष्ट्रपति बने।

१९८९ में वे मरून या बुश नीग्रो लोहों को क्षमादान करने के लिए सहमत हुए जिससे इस बात की संभावना थी की वे वर्षावनों में विचरण करते हुए अपने हथियार रख देंगे। बोउटर्सी और राष्ट्रीय लोकतांत्रिक दल ने इस समझौते का यह कहते हुए विरोध किया की यह संविधान का उल्लंघन है और यह कदम एक स्वतंत्र सैन्य शक्ति को वैध करने वाला होगा।

१९९० में बोउटर्सी द्वारा किए गए एक रक्तहीन सैन्य तख़्तापलट के बाद, एक सेना समर्थित सरकार स्थपित की गई और जॉहन क्राग को नया राष्ट्रपति बनाया गया। 

| * दे
* वा
* सं
सूरीनाम के राष्ट्रपति |
| --- |
| 

जॉहन फेर्रियर • 
हेन्ड्रिक आर॰ चिन एअ सेन • 
एल॰एफ॰ रामदत मिसियर • 
रामसेवक शंकर • 
जॉहन क्राग • 
रोनाल्ड वीनीटियन • 
जूल्स विज्देनबोश्क • 
रोनाल्ड वीनीटियन • 
डेसी बोउटर्सी • 
चान संतोखी
 |  |
**लव मैरिज** 1984 की मेहुल कुमार द्वारा निर्देशित हिन्दी भाषा की पारिवारिक नाटक फ़िल्म है। इसमें अपनी शुरुआती फिल्मों में से एक में अनिल कपूर और मीनाक्षी शेषाद्रि मुख्य भूमिकाओं में हैं।

संक्षेप
-------

राजेश मेहरा (अनिल कपूर) अपने समृद्ध पिता (श्रीराम लागू) और माँ, सरिता का पुत्र है। उसके पिता ने उसकी शादी मालती से तय कर दी, जो कि उनके जैसे ही अमीर जगदीश कपूर की बेटी है। जब राजेश को यह सब बताया जाता है तो वह शादी करने से इंकार कर देता है क्योंकि मालती मानसिक रूप से अस्थिर है। एक बहस शुरू होती है और राजेश गुस्से में घर से चला जाता है। वह मुर्गीपालक माजिद कालिया (महमूद) से दोस्ती करता है और उसके एक कमरे में बिना किराए के रहता है। राजेश एक नाइट क्लब में गाना गाने लगता है। फिर उसकी मुलाकात अमीर ऋतु मफतलाल (मीनाक्षी शेषाद्रि) से होती है और दोनों को एक-दूसरे से प्यार हो जाता है। ऋतु के पिता उसके लिए एक अमीर लड़का चाहते हैं और उन्हें शादी करने की अनुमति देने से इनकार कर देते हैं। 

इसलिए दोनों फिर भाग जाते हैं। वह शादी कर लेते हैं और ऋतु राजेश के साथ माजिद के कमरे में रहने लगती है। यह माजिद की पत्नी शबनम को अच्छा नहीं लगता है। वह दोनों को एक साथ रहने की अनुमति देने से इनकार कर देती है। उनकी हताशा को समझते हुए, माजिद उन्हें मैसूर के लिए दो टिकट देता है जहां वे एक-दूसरे के साथ समय बिता सकते हैं। एकमात्र समस्या यह है कि टिकट कौशल और उसकी बहन कामिनी तिवारी के नाम पर है। ये दोनों हिटलर जैसे जेलर (असरानी) द्वारा संचालित श्रीवास्तव घर में पहुंचते हैं। अराजकता तब पैदा होती है जब राजेश और ऋतु जेलर से भागने का फैसला करते हैं।

मुख्य कलाकार
------------

* अनिल कपूर — राजेश मेहरा / कौशल तिवारी
* मीनाक्षी शेषाद्रि — ऋतु मफतलाल
* उत्पल दत्त — शंकर सिंह
* महमूद — माजिद कालिया
* सी एस दुबे — चौबे
* सत्येन्द्र कपूर — मोंटी मफतलाल
* श्रीराम लागू — मेहरा
* कानन कौशल — सरिता मेहरा
* असरानी — टी. टी. मुरारी श्रीवास्तव / जेलर
* अरुणा ईरानी — लीला 'लैला' श्रीवास्तव
* जगदीप — दूधवाला
* दिनेश हिंगू — रामाराव राघवेन्द्रराव
* अनूप कुमार — चौरंगी

संगीत
-----

सभी गीत हसरत जयपुरी द्वारा लिखित; सारा संगीत अनु मलिक द्वारा रचित।

| क्र॰ | शीर्षक | गायक | अवधि |
| --- | --- | --- | --- |
| 1. | "अपना जीवन रेल की पटरी" | शब्बीर कुमार, अनुराधा पौडवाल | 7:56 |
| 2. | "बीसवीं सदी के हम लैला मजनूँ" | अमित कुमार, अलका याज्ञिक | 6:36 |
| 3. | "ई आब्बा डाब्बा डूबी डू" | विजय बेनेडिक्ट | 5:54 |
| 4. | "मुर्गीवालों अपनी मुर्गियाँ संभालों" | किशोर कुमार | 4:50 |
| 5. | "ओ नीली छतरीवाले" | शब्बीर कुमार, अनुराधा पौडवाल | 8:17 |

सन्दर्भ
-------

1. ↑  "'जोशीले' अनिल को आज भी बेहद पसंद हैं मीनाक्षी शेषाद्री, पुरानी तस्वीर साझा कर लिख दी दिल की बात". *अमर उजाला*. अभिगमन तिथि 17 जुलाई 2023.

बाहरी कड़ियाँ
-------------

* *लव मैरिज*  इंटरनेट मूवी डेटाबेस पर
**रीडिंग रेनबो** (अंग्रेज़ी: **Reading Rainbow**) एक अमेरिकी बच्चों के टेलीविजन श्रृंखला अमेरिका में पीबीएस पर प्रसारित होता है से ६ जून, १९८३ को १० नवंबर, २००६। श्रृंखला प्रत्येक प्रकरण बाल साहित्य से प्रेरित कहानी पर ध्यान केंद्रित, पढ़ने के लिए बच्चों को प्रोत्साहित करती है।

श्रृंखला के द्वारा प्रस्तुत किया जाता है लिवर बरटॉन, एक सेलिब्रिटी के साथ प्रत्येक प्रकरण। शो से विभिन्न पात्रों के बीच भाव शामिल किया जा सकता है: माइकल अंसारा, स्वाद फलव, बिल कॉस्बी, हल्क होगन, हेक्टर एलीज़ोंडो, पीटर फलक, रिचर्ड गेरे, रिचर्ड लायनेल, भागो डीएमसी, बॉबी म्क्फ्रिन और ज़ेल्डा रुबिनस्टाइन। इंद्रधनुष पढ़ना पीबॉडी पुरस्कार और एमी पुरस्कार छब्बीस, श्रेणी में हैं, जिनमें से दस जीता है "बच्चों के लिए सबसे अच्छा श्रृंखला।"

खंडों या कहानियों में से एक नंबर के माध्यम से पता लगाया गया था जो एक किताब, या अन्य बच्चों के साहित्य, से एक विषय पर केंद्रित प्रत्येक प्रकरण। इस शो में भी बच्चों को वे पुस्तकालय में गया था जब के लिए देखने के लिए पुस्तकों की सिफारिश की। यह तीसरी सबसे लंबे समय तक चल ​​रहा है बच्चों की श्रृंखला है में पीबीएस इतिहास, के बाद मिस्टर रोजर्स 'नेबरहुड और सीस्मी स्ट्रीट संयुक्त राज्य अमेरिका में। यह भी था पहले पीबीएस शो में से एक प्रसारित किया स्टीरियो में।

सन्दर्भ
-------

1. ↑  "Reading Rainbow Awards". IMDb.com. अभिगमन तिथि 1 जून 2014.

बाहरी कड़ियाँ
-------------

* *रीडिंग रेनबो*  इंटरनेट मूवी डेटाबेस पर
* *रीडिंग रेनबो* TV.com पर (अंग्रेज़ी)
* ReadingRainbow.com रीडिंग रेनबो वेबसाइट द्वारा रर किड्ज़, इंक (अंग्रेज़ी)
* रीडिंग रेनबो अप्प फॉर किंडल फायर पर द अमेज़न अप्पस्टोरे (अंग्रेज़ी)
* रीडिंग रेनबो अप्प के लिए iPad पर एप्पल अप्प स्टोर (अंग्रेज़ी)
**रैगिंग** का शब्द अधिकांश रूप से भारत, पाकिस्तान, बांग्लादेश और श्रीलंका में प्रयोग किया जाता है। इस शब्द का मतलब है कि कॉलेजों और विश्वविद्यालयों में वरिष्ठ छात्र नए छात्रों से अपनी बड़ाई प्रकट करने के लिए बहुत ही अपमानजनक रूप से पेश आते हैं, अभद्र हरकतें और अभद्र तरीकों का प्रदर्शन करने पर जोर देते हैं। यह कई बार घिनौना रूप धारण करता है जब नए छात्र मानसिक या शारीरिक यातना झेलने लगते हैं। 

वर्तमान रूप में कहा जाता है कि श्रीलंका दुनिया में रैगिंग से सर्वाधिक प्रभावित देश है। भारत में विश्‍वविद्यालय अनुदान आयोग ने भारतीय विश्वविद्यालयों में इसको रोकने के लिए कई निर्देश जारी किए हैं। इसके लिए एक टोल फ्री हेल्पलाइन भी शुरू की गई है।

परिचय
-----

रैगिंग की शुरूआत पहली बार सुखद हो सकती है, इसीलिए इसका नाम *माला समाया* है। इस सप्ताह या आगे भी, सभी नवागंतुकों को उनके साथियों के नाम और गृहनगर को याद करने का आदेश दिया जाता है। कहा जाता है कि इस अभ्यास का उद्देश्य बैच के साथी (स्थानीय स्तर पर *बैच फिट* के रूप में) के बीच दोस्ती बढ़ाना है।

ड्रेस कोड रैगिंग
----------------

नए छात्रों को किसी विशेष अवधि के लिए एक विशिष्ट ड्रेस पहनने के लिए कहा जाता है। निर्धारित ड्रेस कोड आमतौर पर अजीब होती है, जैसे पूरी तरह से काले या सफ़ेद कपड़े, तेल लगे हुए बाल और एक विशेष शैली में कंघी, ऐसे शर्ट पहनना जिसमें पट्टियाँ नहीं हैं, लड़कियों के लिए लंबी स्कर्ट ड्रेसिंग आदि। ड्रेस कोड रैगिंग नए छात्रों को अजीब और असहज महसूस करा सकता है क्योंकि अक्सर उन्हें ऐसी वेशभूषा में हर किसी का अनावश्यक ध्यान मिलता है।

रैगिंग की गंभीरता
-----------------

2001 में भारत के उच्चतम न्यायालय ने रैगिंग पर संज्ञान लेते हुए इसकी रोकथाम के लिए केन्द्रीय अन्वेषण ब्यूरो के पूर्व निदेशक ए राघवन की अध्यक्षता में एक समिति बनाई। मानव संसाधन विकास मंत्रालय में अपने अधीन आने वाले शिक्षा संस्थानों में रैगिंग के विरुद्ध कड़े निर्देश जारी किए। कई राज्यों ने भी इस पर रोक लगाने के लिए कानून बनाए। 1997 में तमिलनाडु में विधानसभा में रैगिंग-विरोधी कानून पास किया गया।

सन्दर्भ
-------

1. ↑  "Newsletter" (PDF). Society Against Violence in Education. February 2008. मूल (PDF) से 16 फ़रवरी 2012 को पुरालेखित. अभिगमन तिथि 3 जून 2017.
2. ↑  "Approach of jadavpur university towards ragging" (PDF). Jadavpur University. 2008-09. `|date=` में तिथि प्राचल का मान जाँचें (मदद)[*मृत कड़ियाँ*]
3. ↑  "Annual Report 2010-2011" (PDF). University Grants Commission (India). पृ॰ 29. मूल से 18 मई 2017 को पुरालेखित (PDF). अभिगमन तिथि 2 July 2016. Section 1.3(j) Anti-Ragging Cell
4. ↑  "रैगिंग : एक भयानक मज़ाक". मूल से 27 जून 2017 को पुरालेखित. अभिगमन तिथि 3 जून 2017.
**राय देवीप्रसाद 'पूर्ण'** (मार्गशीर्ष कृष्ण १३, संवत् १९२५ वि. - संवत् १९७२) हिन्दी के कवि थे।

परिचय
-----

राय देवीप्रसाद जी का जन्म मार्गशीर्ष कृष्ण १३, संवत् १९२५ वि. को जबलपुर में हुआ था। इनके पिता का नाम राय वंशीधर था। वंशपरंपरागत 'राय' उपाधि इनके पूर्वजों का बादशाही शासनकाल में मिली थी। इनका पैत्रिक निवास कानपुर जिले की घाटमपुर तहसील के अंतर्गत भदरस ग्राम में था जो भूषण और मतिराम के सुप्रसिद्ध जन्मग्राम तिकवाँपुर के पास है। इन्होंने कलकत्ता विश्वविद्यालय की बी.ए. और बी.एल. परीक्षाएँ प्रथम श्रेणी में उत्तीर्ण कीं और कानपुर में वकालत करते रहे। अपने समय के ये बड़े ही सफल और सम्मानित वकील थे। इनका संस्कृत साहित्य का अध्ययन बड़ा व्यापक और गंभीर था। उर्दू-फारसी के भी ये अच्छे ज्ञाता थे। संगीत की साधना भी इन्होंने की थी। कविता करने और नाटकों तथा रामलीला आदि में अभिनय करने का शौक इन्हें बाल्यावस्था से ही था। रामलीला में ये निषादराज बनते थे और इनके संवाद ऐसे मार्मिक एवं हृदयस्पर्शी होते थे कि देखने सुननेवालों की आँखें गीली हो जाती थीं।

ब्रजभाषा की कविता का अभ्यास इन्होंने पं॰ ललिताप्रसाद त्रिवेदी 'ललित' के सानिध्य में किया था और क्रमश: उसमें उच्च कोटि की सिद्धि प्राप्त की। हिंदी साहित्य में 'पूर्ण' जी की ख्याति ब्रजभाषा-काव्य-परंपरा के अत्यंत प्रौढ़ और सिद्ध कवि के रूप में है। कानपुर की 'रसिक समाज' नामक संस्था के ये अग्रणी सदस्यों में थे और उसके अधिवेशनों में, व्यवस्था करना, स्थानीय और अभ्यागत कवियों को आमंत्रित कर उनके कवितापाठ का प्रबंध करना, समस्यापूर्तियों का प्रबंध करना इत्यादि कार्यों में वे बड़े ही रुचि और मनोयोगपूर्वक संमिलित हुआ करते थे। इस समाज की ओर से प्रकाशित होनेवाली पत्रिका 'रसिकवाटिका' में प्राय: ब्रजभाषा की शास्त्रीय ढंग से की गई तत्कालीन श्रेष्ठ कवियों की समस्या पूर्तियाँ प्रकाशित होती थीं। जो गद्य लेख होते थे वे भी प्राय: छंद, रस, अलंकार आदि काव्य के शास्त्रीय पक्ष की विवेचना करनेवाले रहते थे। 'पूर्ण' जी जब तक जीवित रहे, उनकी रचनाएँ बराबर रसिकवाटिका में निकलती रहीं।

पूर्ण जी का देहावसान ४७ वर्ष की अवस्था में कानपुर में संवत् १९७२ में हुआ।

कृतियाँ
-------

'पूर्ण' जी बहुमुखी प्रतिभा के धनी थे। फलत: उनकी रचनाओं में एक ओर जहाँ परंपरानुगत विषयों की कविताएँ हैं, वहीं आधुनिक विषय भी उनसे असंयुक्त नहीं रहे- स्वदेशप्रेम, राजभक्ति, समाजसुधार आदि विषयों पर भी उनकी लेखनी वैसी ही प्रौढ़ता के साथ चलती रही। हाँ, उस युग में राजनीति के अंतर्गत असहयोग और विद्रोह के स्वर नहीं फूटे थे, अत:, तत्कालीन देशप्रेम और राजभक्ति की जैसी समन्वित और संयत प्रवृत्ति भारतेंदु आदि में दिखलाई पड़ती है, वैसी ही 'पूर्ण' जी में भी थी।

आगे चलकर 'पूर्ण' जी ने खड़ी बोली को ही अपनी अभिव्यक्ति का माध्यम बनाया और उर्दू फारसी के चलते, मँजे हुए शब्दों, मुहावरों प्रयोगों आदि के संयोग से बड़ी आकर्षक रचनाएँ करने लगे।

पूर्ण जी द्वारा रचित निम्नांकित ग्रंथ उल्लेख हैं -

* (१) स्वदेशी कुंडल (खड़ी बोली में कुंडलियाँ);
* (२) धाराधर धावन (मेघदूत का ब्रजभाषा पद्य में अनुवाद);
* (३) चंद्रकला भानुकुमार (मौलिक सुखांत नाटक);
* (४) राम-रावण-विरोध (चंपू);
* (५) राजदर्शन (सन् १९११ के दिल्ली दरबार के अवसर पर हिंदी-अंगरेजी मिश्रित)
* (६) धर्मकुसुमाकर (सनातन धर्म महामंडल की पत्रिका)

इनकी स्फुट कविताओं का संग्रह 'पूर्ण-संग्रह' (संग्रहकर्ता- लक्ष्मीकांत त्रिपाठी, एम॰ए॰) के नाम से सं. १९८२ में लखनऊ के गंगापुस्तकमाला कार्यालय द्वारा निकल चुका है।
**लव मॉकटेल** वर्ष 2020 की कन्नड़ भाषा की रूमानी नाट्य फ़िल्म है। इसका निर्देशन और लेखन डार्लिंग कृष्णा ने किया है। यह फ़िल्म 31 जनवरी 2020 को रिलीज़ हुई थी। इस फ़िल्म का निर्माण डार्लिंग कृष्णा और मिलाना नागराज ने किया था। यही लोग इस फ़िल्म में अभिनय भी कर रहे हैं। कथानक सच्चे प्यार की तलाश में निकले आदि की कहानी पर आधारित है।

कहानी सारांश
------------

आदि (डार्लिंग कृष्णा) सॉफ्टवेयर इंजीनियर है जो अदिति (रचना इंदार) को खतरे से बचाता है। फिर वह उसे घर छोड़ने के लिए सहमत हो जाता है क्योंकि वह उसके गृहनगर उडुपी जा रहा है। यात्रा के दौरान अदिति आदि से उसके रूमानी इतिहास के बारे में पूछती है। वह उसे हाई स्कूल से लेकर वर्तमान में हुए सब किस्से सुनाता है। 

फिल्म आदि के हाई स्कूल के वर्षों में जाती है, जहां उसे अपने ट्यूशन की एक लड़की रीमा (विभा कलियानपुर) पसंद थी। उसका दोस्त रीमा से बात करता है, लेकिन वह आदि को अस्वीकार कर देती है। क्योंकि उसके माता-पिता की शादी असफल रही थी। जब वह इंजीनियरिंग कॉलेज में चला गया तो उसकी मुलाकात जोशिता से हुई। उसे जो (अमृता अयंगर) नाम से भी जाना जाता है। वह एक संपन्न परिवार से है, और आदि से प्यार करती थी। लेकिन उसे लगता था कि आदि उसे वो जिंदगी नहीं दे पायेगा जो वो चाहती है। उसके संदेहों को दूर करने के लिए आदि कॉलेज पूरा करने के बाद एक आईटी कंपनी में चला जाता है। इसके बावजूद, माता-पिता के दबाव के कारण जो उससे रिश्ता तोड़ लेती है। 

फिर आदि की मुलाकात निधि (मिलाना नागराज) से होती है, जो उसके साथ काम करती है। आदि और निधि की खुशहाल जोड़ी बनती है और निधि गर्भवती हो जाती है। दुर्भाग्य से, निधि बच्चे को जन्म देने में असमर्थ होती है और अंततः उसे अंडाशय कैंसर होता है। निधि अंततः कैंसर का शिकार हो जाती है। वर्तमान समय में, आदि अदिति को निधि की कब्र दिखाता है और फिल्म आदि द्वारा अदिति को घर छोड़ने के साथ समाप्त होती है।

मुख्य कलाकार
------------

* डार्लिंग कृष्णा — आदित्य उर्फ आदि
	+ धनुष प्रणव — किशोरावस्था में आदि
* मिलाना नागराज — निधि उर्फ निधिमा, आदि की पत्नी
* अमृता अयंगर — जोशिता उर्फ जो
* विभा कलियानपुर — किशोरावस्था में रीमा
* रचना इंदर — अदिति के रूप में
* विजय के रूप में अभिलाष — विजय
* गीता भारती — रीमा
* रामकृष्ण गणेश (साक्षात्कारकर्ता)
* विजेथ सुवर्णा (साक्षात्कारकर्ता)
* हितेश शाह — डॉक्टर

सन्दर्भ
-------

1. ↑  "Love Mocktail Movie Review: Watch it if you're a fan of romance or nostalgia". times of india. 31 जनवरी 2020.
2. ↑  "'KRISHNA AND MILANA NAGARAJ'S LOVE MOCKTAIL IS A ROMANTIC DRAMA'". 31 जनवरी 2020.
3. ↑  "I was inspired by the Tamil film '96' to make 'Love Mocktail': Director Krishna". *द न्यू इंडियन एक्सप्रेस*.

बाहरी कड़ियाँ
-------------
**रैखिक गति** या **सरल रैखिक गति** एक सरल रेखा के साथ एकायामी गति है, और इसलिए गणितीय रूप से केवल एक अवकाशीय विमा का प्रयोग करके वर्णित किया जा सकता है। रैखिक गति दो प्रकार की हो सकती है: **समान रैखिक गति**, निरन्तर वेग (शून्य त्वरण) के साथ; और **असमान रैखिक गति**, परिवर्ती वेग (अशून्य त्वरण) के साथ। एक रेखा के साथ एक कण (एक बिन्दु जैसी वस्तु) की गति को उसकी स्थिति x द्वारा वर्णित किया जा सकता है, जो कि t (समय) के साथ बदलता रहता है। रैखिक गति का एक उदाहरण एक ऐथलीट है जो सीधे पथ के साथ 100 मीटर की दूरी पर दौड़ रहा है। 

रेखीय गति सभी गतियों में सबसे मूलभूत है। न्यूटन के गति के प्रथम नियम के अनुसार, जिन वस्तुओं पर किसी भी शुद्ध बल का अनुभव नहीं होता है, वे निरन्तर वेग के साथ एक सीधी रेखा में तब तक चलती रहेंगी जब तक कि वे एक शुद्ध बल के अधीन न हों। प्रतिदिन की परिस्थितियों में, गुरुत्वाकर्षण और घर्षण जैसे बाह्य बल किसी वस्तु को उसकी गति की दिशा परिवर्तन का कारण बन सकते हैं, जिससे उसकी गति को रैखिक के रूप में वर्णित नहीं किया जा सकता है।

रैखिक गति की तुलना सामान्य गति से किया जा सकता है। सामान्य गति में, एक कण की स्थिति और वेग को सदिशों द्वारा वर्णित किया जाता है, जिसमें एक परिमाण और दिशा होती है रेखीय गति में, तन्त्र का वर्णन करने वाले सभी सदिशों की दिशा समान और स्थिर होती है, जिसका अर्थ है कि वस्तुएँ एक ही अक्ष के साथ चलती हैं और दिशा नहीं बदलती हैं। इसलिए ऐसी तन्त्रों के विश्लेषण को शामिल सदिशों के दिशा घटकों की उपेक्षा करके और केवल परिमाण के साथ व्यवहार करके सरल बनाया जा सकता है।

नियत त्वरण युक्त रैखिक गति के समीकरण
------------------------------------

नियत त्वरण के अन्तर्गत रैखिक गति में त्वरण, वेग एवं विस्थापन का समय के सापेक्ष ग्राफ
**मुख्य लेख: गति के समीकरण**
यदि कोई पिण्ड एक नियत त्वरण (परिमाण एवं दिशा दोनों नियत) के अन्तर्गत रैखिक गति कर रहा हो तो उसका त्वरण, वेग, विस्थापन तथा समय को आपस में जोड़ने वाले गति के समीकरण नीचे दिये गये हैं।

{\displaystyle \mathbf {v} =\mathbf {u} +\mathbf {a} \mathbf {t} \;\!}
{\displaystyle \mathbf {s} =\mathbf {u} \mathbf {t} +{\begin{matrix}{\frac {1}{2}}\end{matrix}}\mathbf {a} \mathbf {t} ^{2}}
{\displaystyle {\mathbf {v} }^{2}={\mathbf {u} }^{2}+2{\mathbf {a} }\mathbf {s} }
{\displaystyle \mathbf {s} ={\tfrac {1}{2}}\left(\mathbf {v} +\mathbf {u} \right)\mathbf {t} }
जहाँ,  

{\displaystyle \mathbf {u} } आरम्भिक वेग है,  

{\displaystyle \mathbf {v} } अन्तिम वेग है,  

{\displaystyle \mathbf {a} } त्वरण है,  

{\displaystyle \mathbf {s} } विस्थापन है,  

{\displaystyle \mathbf {t} } समय है।

सन्दर्भ
-------

1. ↑  "Equations of motion" (PDF). मूल से 26 जून 2013 को पुरालेखित (PDF). अभिगमन तिथि 24 अगस्त 2014.
2. ↑  "Description of Motion in One Dimension". मूल से 9 जुलाई 2017 को पुरालेखित. अभिगमन तिथि 24 अगस्त 2014.
3. ↑  "What is derivatives of displacement?". मूल से 31 मई 2014 को पुरालेखित. अभिगमन तिथि 24 अगस्त 2014.

इन्हें भी देखें
---------------

* गति के समीकरण
* वृत्तीय गति